*Associaçom Galega da Língua.*
O **reintegracionismo** ou **lusismo** é unha postura lingüística que defende que o galego, xunto co resto de variedades da lingua portuguesa, son unha única lingua. Xa que logo, as diferentes falas galegas serían, como as portuguesas, parte da mesma lingua, e non dúas linguas do mesmo diasistema lingüístico como defende a RAG. Como consecuencia da procura da converxencia entre o galego e o portugués, este movemento propón a adopción da normativa reintegracionista do galego, se ben hoxe en día asociacións como a AGAL promoven a convivencia desa norma xunto coa normativa oficial do galego nun chamado binormativismo.

A normativa reintegracionista do galego ten a súa orixe no *Estudo crítico das normas ortográficas e morfolóxicas do idioma galego* de 1983. Estas normas, completadas e actualizadas, poden ser encontradas no *Compêndio Atualizado das Normas Ortográficas e Morfológicas do Galego-Português da Galiza*  da Associaçom de Estudos Galegos. Pola súa parte, a AGAL deu un paso alén e encadrou esas normas xunto coas usadas pola xente partidaria de introducir o padrón portugués, nun proceso coñecido como *confluência normativa*. Desta confluencia saíu en 2017 a *Ortografia galega moderna: confluente com o português no mundo*, obra sen carácter prescritivo que estabelece a día de hoxe a norma escrita.

Historia
--------

Logotipo vello da AGAL.
Como postura moi minoritaria tivo algúns partidarios a comezos do século XX como Xoán Vicente Viqueira ou Evaristo Correa Calderón e a mediados do século na figura de Ernesto Guerra da Cal. Con todo a primeira formulación ortográfica debeuse a José Martinho Montero Santalha que en 1976 publicou na revista *Grial* a súa *Unificación ortográfica galego-portuguesa*, recollendo a proposta que Manuel Rodrigues Lapa fixera en 1973 de adoptar o portugués como a forma literaria do galego, pero matizándoa para defender só un achegamento ortográfico, afondando nesa liña en *Directrices para a reintegración lingüística galego-portuguesa* de 1979. Eses postulados recolleunos Ricardo Carvalho Calero a partir de 1980 nunha serie de obras. E ao ano seguinte naceu a principal organización reintegracionista; a Associaçom Galega da Língua.

A normativa reintegracionista do galego
---------------------------------------

*Artigo principal**:* Normativa reintegracionista do galego.
Para o reintegracionismo, as falas galegas forman parte do mesma sistema lingüístico que o portugués. Deste xeito, aos padróns portugués e brasileiro, habería que engadir un terceiro padrón galego. Polo tanto, rexeitan a normativa oficial do galego, xa que argumentan que está baseada na ortografía castelá e que separa o galego artificialmente do resto de falas lusófonas.

No pasado ten habido polémica entre os reintegracionistas partidarios de manter unha ortografía converxente, mais marcando claramente os trazos galegos, e outros que optaban por adoptar o padrón portugués directamente. Hai quen ten chamado estas dúas posturas de reintegracionistas e lusistas respectivamente, mais a maioría do colectivo rexeita esta nomenclatura e, fóra del, lusismo e reintegracionismo son usados como sinónimos.

Nome da lingua
--------------

As persoas partidarias do reintegracionismo teñen diferentes achegamentos á hora de nomear a lingua. O maior consenso está en usar o nome **galego**, unha vez que é o máis espallado socialmente, convivindo co nome **portugués** no ámbito internacional. Deste xeito, *galego* e *portugués* funcionarían como sinónimos, igual do que *castelán* e *español*. Non é de estrañar entón ver que certa xente reintegracionista se refira ao galego falado en Galiza como *português da Galiza*, do mesmo xeito que é posíbel ver o termo *galego tropical* en referencia ao portugués do Brasil.

No ámbito académico foi aumentando o uso do termo **galego-portugués**, a semellanza do usado noutras linguas como o asturleonés ou o serbocroata. Esta nomenclatura, porén, choca co uso dado actualmente ao termo, que é o da lingua na súa época medieval, que requiriría ser alterado tamén.

Para diferenciar o galego escrito segundo a normativa reintegracionista do galego daquel escrito segundo a normativa oficial do galego, a AGAL promove o nome **galego internacional**, que convive con outros termos como **galego reintegrado** ou **galego lusista**.

A ILP Paz-Andrade
-----------------

En 2014 o parlamento galego aprobou por unanimidade a ILP Paz-Andrade, convertida en *Lei de aproveitamento da lingua portuguesa e vínculos coa lusofonía*. Esta lei promove o ensino da lingua portuguesa en todos os niveis educativos e a relación co resto de países da lusofonía a todos os niveis. No seu texto, di o seguinte sobre o galego e a súa relación co portugués:

*A lingua propia de Galicia, polo feito de ser intercomprensible co portugués, outorga unha valiosa vantaxe competitiva á cidadanía galega en moitas vertentes, nomeadamente na cultural pero tamén na económica. Por isto debemos dotarnos de métodos formativos e comunicativos que nos permitan desenvolvernos con naturalidade nunha lingua que nos é moi próxima e nos concede unha grande proxección internacional.*

Entre outras cousas, por causa desta lei o *Diario Oficial de Galicia* (DOGA) permite a súa visualización en portugués, galego e castelán. Tamén é posíbel ver coproducións de series entre a TVG e a RTP, como Auga Seca ou Vidago Palace.

Galiza na CPLP
--------------

A presenza de Galiza na Comunidade dos Países de Língua Portuguesa (CPLP) vén de longo. Varias delegacións galegas teñen participado ao longo da década de 1980 nos debates sobre a unificación das normas do portugués, o que daría como resultado o Acordo Ortográfico do Portugués de 1990. En 2016 ingresou como observador consultivo o Consello da Cultura Galega, e posteriormente en 2017 tamén o faría a Academia Galega da Língua Portuguesa.

En 2018 en debate parlamentario foi aprobada unha resolución no Parlamento de Galicia solicitando ao goberno galego iniciar trámites para a incorporación de Galiza na CPLP.

Asociacións e colectivos afíns ao reintegracionismo
---------------------------------------------------

A maior asociación do movemento reintegracionista é a Associaçom Galega da Língua. Dela escindiuse a Associaçom de Estudos Galegos por diferenzas relacionadas coa *confluência normativa*. Noutro ámbito máis diplomático está a Academia Galega da Língua Portuguesa, observador consultivo da CPLP. Alén destas, destacan historicamente outras agrupacións como como o MDL (Movemento Defensa da Lingua), usan a Norma AGAL e a portuguesa indiferentemente, a AAG-P (Asociación de Amizade Galiza-Portugal), as IFG-P (Irmandades da Fala da Galiza e Portugal) ou a Asociación Socio-Pedagóxica Galaico-Portuguesa (AS-PGP). Xa no ámbito internacional, encontramos o MIL: Movemento Internacional lusófono e os Coloquios da Lusofonía.

Fora destas asociacións, cómpre destacar os movementos sociais de base, como os centros sociais ou a Rede de Escolas Semente.

Xa no ámbito político, mesmo que os principais partidos non adoptan a normativa reintegracionista, a nivel persoal diferentes persoas, como os deputados Antón Gómez-Reino (Podemos) e Néstor Rego (BNG), teñen usado e defendido esta normativa publicamente.

Notas
-----

1. ↑  Definicións no *Dicionario da Real Academia Galega* e no Portal das Palabras para *lusismo*.
2. ↑  Francisco Fernández Rei *A situación do galego en Galicia e no occidente de Asturias, de León e de Zamora* en *Estudios de sociolingüística románica: linguas e variedades minorizadas*. Universidade de Santiago de Compostela, 1999, páxina 43
3. ↑  "Sai o 'Compêndio atualizado das normas ortográficas e morfológicas do galego-português da Galiza" AEG
4. ↑  "AGAL aproba a confluencia das dúas tradicións normativas do reintegracionismo" Galicia Confidencial, 5 de decembro de 2016
5. ↑  "Ortografia Galega Moderna confluente com o Português no mundo I. Esclarecimentos prévios". AGAL
6. ↑  Domingos Prieto Alonso *Planificaçom lingüística do galego:Vicente Viqueira, mestre de dom Ricardo* en José Luís Rodríguez (ed.) *Estudos dedicados a Ricardo Carvalho Calero*. Universidade de Santiago de Compostela, 2000, pp. 267-281
7. ↑  Maria do Carmo Henríquez Salido *Caracterizaçom da língua en Ernesto Guerra da Cal* en *Homenagem a Ernesto Guerra da Cal*. Universidade de Coimbra, 1997, páxina 277
8. ↑  Serafín Alonso Pintos *O ideal de lingua na Gramática de Carballo Calero*, *Grial* 147, 2000, páxina 473
9. ↑  "Português brasileiro: o galego tropical" PGL, 9 de setembro de 2015
10. ↑  "AGAL priorizará "galego internacional" para definir o seu modelo de língua" Arquivado 27 de marzo de 2020 en Wayback Machine. PGL, 12 de decembro de 2017
11. ↑  "LEI 1/2014, do 24 de marzo, para o aproveitamento da lingua portuguesa e vínculos coa lusofonía" DOG, 8 de abril de 2014
12. ↑  Academia das Ciências de Lisboa (6-12 de outubro de 1990). "Delegações e intervenientes no Encontro de Unificação Ortográfica, a convite da Secretaria de Estado do Governo Português e Academia das Ciências de Lisboa, que elaboraram o Acordo Ortográfico de 1990 ou «Ortografia Unificada da Língua»". Archived from the original on 28 de febreiro de 2009. Consultado o 28 de marzo de 2020.
13. ↑  "O CCG ingresa como observador consultivo na Comunidade dos Países de Lingua Portuguesa". *Consello da Cultura Galega*. 1 de novembro de 2016.
14. ↑  "AGLP observador consultivo da CPLP". *Portal Galego da Língua*. 24 de xullo de 2017.
15. ↑  *12.ª Resolución*
*"O Parlamento insta a Xunta a adoptar as medidas que sexan necesarias, antes de finalizar a presente lexislatura, para impulsar a solicitude de admisión de Galicia como membro na Comunidade dos Países de Lingua Portuguesa. Así mesmo, insta o Goberno galego a desenvolver de maneira real e efectiva a Lei Paz Andrade para o aproveitamento da lingua e cultura portuguesas convocando prazas docentes de portugués na vindeira oferta pública de emprego dirixida ao ensino e a dotar de orzamento nas contas para 2019 a aplicación desta lei."*
*Aprobada por unanimidade de 73 deputados e deputadas.*
*(Proposta de resolución núm. 22 do G.P. do Bloque Nacionalista Galego).*
"Resolucións aprobadas no Debate anual de política xeral". *Parlamento de Galicia*. 9 de outubro de 2018.

Véxase tamén
------------

|  |  |
| --- | --- |
|  | A Galicitas posúe citas sobre:  ***Reintegracionismo*** |

|  |  |
| --- | --- |
|  | A Galifontes posúe textos orixinais acerca de:  ***Reintegracionismo*** |

### Bibliografía

* Peres Gonçalves, Tiago (2014). *Breve história do reintegracionismo*. Através Editora. ISBN 978-84-87305-84-9.
* AGAL (2014). *Quês e porquês do reintegracionismo*. Através Editora. ISBN 978-84-87305-83-2.

### Outros artigos

* Normativa reintegracionista do galego
* AGAL

### Ligazóns externas

* Wíki-FAQ do reintegracionismo
* Associaçom Galega da Língua
* Academia Galega da Língua Portuguesa
* Portal Galego da Língua
* Dicionário Estraviz
* *Ortografia Galega Moderna confluente com o Português no mundo*